Diskriminasie | Slaai Sonder Blare
Ek kan met wetenskaplike sekerheid sê ek is nie 'n rassis nie. Volgens die slimmes is daar 4 hoofrasse in die wêreld wat dan onderverdeel word in 30 subgroepe. As ek dus uit die 30 groepe net van een soort nie hou nie, beteken dit ek is 3% rassis, wat weer beteken ek slaag nie. Selfs in Suid-Afrika is die slaagsyfer 30%. Selfs al gooi ek alle selfbeheersing oorboord en sê dat daar een van die hoofgroepe is waarvan ek glad nie hou nie, beteken dit ek is slegs 25% rassis, wat my weereens 'n druipeling maak.
Ek is ook nie 'n seksis nie. Ek hou van mans en vrouens. Ek hou van fynbesnaardes, growwes, rowwes en gee werklik nie om wie watter badkamer gebruik nie. Seksuele oriëntasie is nie vir my 'n voor- of afkeur as dit by vriendskap, ambag, onderwyser, politiek, geloof of liefde kom nie. Ek moet egter erken dat 'n mooi man nog nooit vir my lelik was nie.
Ek is nie anti-geloof nie. Daar is ongeveer 4200 gelowe op aarde. Te danke aan Hindu's is daar egter ongeveer 320 miljoen gode aan't werk op dieselfde aarde. Verstaan ek dit? Nee. Glo ek alles? Nee. Kritiseer ek? Ook nie. Nie een van die 4200 gelowe beveel moord, diefstal, bedrog, begeerte of geweld aan nie. (Let wel dat ekstremiste en kultusse nie as gelowe erken word nie)
Ek is nie 'n klassis nie. Ek het vriende uit alle sosio-ekonomiese agtergronde: die vrou wat by die vis-en-tjips plekkie werk omdat haar dogter op 17 swanger geword het en haar man 'n pateet is; die juffrou wat elke hardverdiende sent terugploeg in die kinders wat daagliks voor haar sit; die ma wat met eksotiese handsakke in koffiewinkels uithang en die beste luisteraar ooit is. Ek gee nie om of jy jou melk by Checkers of Woolworths koop nie… al het ek my eie voorkeure.
Ek is nie 'n skoonheidsis nie. Ja, dit is 'n swak anglisisme en moontlik nie 'n erkende woord nie, maar die feit is: ek is nie een van hulle nie. Ek het vriende in alle vorme, groottes en gestaltes. Dikkes en dunnes, lank en kort, modelle en muise…
MAAR… ek meng nie met almal nie. Jou ras, ouderdom, geslag, geloof, ekonomiese status, fisiese vermoëns, mag, vriendekring en voorkoms maak nie saak nie. Waar jy bly is nie 'n faktor nie. Wat wel saak maak is jou persoonlikheid. Ek diskrimineer as dit by my tyd kom. Ek diskrimineer teen idiote wat diere mishandel; skurke wat op ander trap om die suksesleer te klim; sotte wat ander verkleineer om hulself op te hemel; jakkalse wat lieg en bedrieg vir eie gewin en barbare wat afbrand sonder sin of rede. My lysie is langer as wat ek verwag het, so ek stop net hier met die wete dat ek ook maar 'n antie-iets-sis is.
4 thoughts on "Diskriminasie"
September 22, 2016 at 6:05 vm
Ag moenie worrie nie, iemand gaan jou nog bykom omdat jy nie "vir" of "teen" iets is nie. Deesdae word dit van jou verwag om voorkeure en afkeure duidelik uit te spreek, want as jy 'n draadsitter is (soos ek), word jy ook uitgekryt.